โจบ เบลลิงงัม

โจบ ซามูเอล แพทริก เบลลิงงัม (เกิด 23 กันยายน ค.ศ. 2005) เป็นนักฟุตบอลอาชีพชาวอังกฤษ ผู้เล่นตำแหน่งกองกลางและกองหน้าให้กับโบรุสซีอาดอร์ทมุนท์ ในบุนเดสลีกา และทีมชาติอังกฤษรุ่นอายุไม่เกิน 21 ปี
โจบเริ่มต้นอาชีพของเขาในอะคาเดมีของเบอร์มิงแฮมซิตีและได้ลงเล่นในทีมชุดใหญ่ครั้งแรกเมื่ออายุ 16 ปี โดยลงเล่นในลีก 24 นัด ก่อนที่จะย้ายไปร่วมทีมซันเดอร์แลนด์ซึ่งเป็นสโมสรในแชมเปี้ยนชิพเช่นกันในปี ค.ศ. 2023 หลังจากพาทีมเลื่อนชั้นสู่พรีเมียร์ลีกในปี ค.ศ. 2025 โจบก็ย้ายไปโบรุสซีอาดอร์ทมุนท์ ในบุนเดิสลีกาด้วยค่าตัว 27.8 ล้านปอนด์พร้อมโบนัสเพิ่มเติม
เขาเป็นตัวแทนทีมชาติอังกฤษในทุกระดับอายุจนถึงรุ่นอายุไม่เกิน 21 ปี
ประวัติและชีวิตส่วนตัว.
โจบ เบลลิงงัม เกิดที่สเตาร์บริดจ์ เวสต์มิดแลนส์ เมื่อวันที่ 23 กันยายน 2005 เป็นลูกชายคนเล็กของเดนีส และมาร์ก เบลลิงงัม มาร์กทำงานเป็นนายตำรวจใน West Midlands Police และเป็นดาวยิงผู้ทำประตูได้อย่างมากมายมากมายในฟุตบอลนอกลีก โจบเป็นน้องชายของจูด เบลลิงงัม กองกลางทีมชาติอังกฤษของเรอัลมาดริด ซึ่งเข้าสู่อะคาเดมีของเบอร์มิงแฮมซิตีก่อนหน้าเขา จูด เบลลิงงัม ดาวรุ่งในวัยเพียง 16 ปีลงเล่นให้กับทีมชุดใหญ่ของสโมสรในฤดูกาล 2019–20 ก่อนจะย้ายไปร่วมทีมโบรุสซีอาดอร์ทมุนด์ หลังจากนั้น สโมสรตัดสินใจรีไทร์เสื้อหมายเลข 22 ซึ่งจูดเคยสวมใส่เพื่อเป็นเกียรติและเป็นแรงบันดาลใจให้กับดาวรุ่งคนอื่น ๆ โจบปรากฏตัวในงานเปิดตัวชุดแข่งขันประจำฤดูกาล 2020–21 ของสโมสรเบอร์มิงแฮมแทนที่จูดที่ออกจากทีม
ระดับสโมสร.
เบอร์มิงแฮมซิตี.
ในวัย 15 ปี 321 วัน โจบมีชื่อเป็นตัวสำรองเป็นครั้งแรกในเกมคาราบาวคัพฤดูกาล 2021–22 รอบแรกที่เปิดบ้านพบกับโคลเชสเตอร์ยูไนเต็ดจากลีกวัน ในรอบที่ 2 ก็ยังไม่ได้มีชื่อลงสนาม หากลงเล่นในนัดใดนัดหนึ่ง ก่อนวันเกิดครบ 16 ปีเพียงไม่กี่สัปดาห์ เขาก็จะกลายเป็นนักเตะทีมชุดใหญ่ที่อายุน้อยที่สุดของสโมสร ทำลายสถิติที่สร้างไว้โดยพี่ชายในรอบแรกเมื่อสองปีก่อน ในช่วงปลายปีนั้น เริ่มมีข่าวลือว่า จูด เบลลิงงัม เตรียมกลับมาค้าแข้งในอังกฤษ แต่ก็มีข่าวลือตีกลับว่าโบรุสซีอาดอร์ทมุนด์ ต้นสังกัดของจูด กำลังให้ความสนใจที่จะเซ็นสัญญาคว้าตัวโจบ ปลายปีนั้น เขาทำได้ 4 ประตูจาก 9 นัดให้กับทีมชุดเยาวชนรุ่นอายุไม่เกิน 18 ปีของสโมสรเบอร์มิงแฮม ในพรีเมียร์ลีก ยู–18 และลงเล่น 4 นัดให้กับทีมสำรองรุ่นอายุไม่เกิน 23 ปีในพรีเมียร์ลีก ยู–23 ดิวิชัน 2
โจบมีชื่อเป็นตัวสำรองในเกมอีเอฟแอลแชมเปียนชิปที่พบกับคอเวนทรีซิตีเมื่อเดือนพฤศจิกายน ลี โบว์เยอร์ ผู้จัดการทีมในขณะนั้น ย้ำว่า ไม่อยากให้ใครตัดสินจากผลงานของพี่ชาย และชี้แจงว่า เขามีชื่อเพราะนักเตะกองกลางของทีมได้รับบาดเจ็บหลายคน เขาก็ยังไม่ได้ลงสนาม โจบลงประเดิมสนามให้กับชุดใหญ่ครั้งแรกในฐานะตัวสำรองช่วงครึ่งหลังในเกมเอฟเอคัพรอบ 3 ฤดูกาล 2021–22 ที่พบกับพลิมัทอาร์ไกล์ ทีมจากลีกวัน โดยลงแทนจอร์แดน เจมส์ วัย 17 ปี ในนาทีที่ 70 ขณะนั้นเสมอกัน 0–0 และเบอร์มิงแฮมเหลือผู้เล่นเพียง 10 คน ในวัยเพียง 16 ปี 107 วัน เขากลายเป็นนักฟุตบอลที่อายุน้อยที่สุดเป็นอันดับ 2 ที่ประเดิมสนามให้กับเบอร์มิงแฮม หลังจากจบการแข่งขัน ซึ่งเบอร์มิงแฮมแพ้ 0–1 ลี โบว์เยอร์ ผู้จัดการทีมเบอร์มิงแฮม กล่าวว่า เขาสมควรได้รับโอกาสลงประเดิมสนาม เนื่องจากฟอร์มพัฒนาขึ้นอย่างเห็นได้ชัดในช่วงที่ฝึกซ้อมกับทีมชุดใหญ่ในสัปดาห์ที่ผ่านมา สัปดาห์ต่อมา โจบได้ลงประเดิมสนามในฟุตบอลลีกครั้งแรก ในฐานะตัวสำรองช่วงท้ายเกมในเกมที่ออกไปเยือนแล้วเสมอกับเพรสตันนอร์ทเอนด์ 1–1 นัดต่อไปคือนัดสุดท้ายของฤดูกาล
ในเดือนกรกฎาคม ค.ศ. 2022 เบอร์มิงแฮมได้ยืนยันว่าโจบจะได้รับทุนการศึกษาจากสโมสรและได้ตกลงเงื่อนไขในสัญญาอาชีพฉบับแรก ซึ่งจะมีผลใช้บังคับในวันเกิดอายุครบ 17 ปีของเขา โจบได้ลงเล่นเป็นตัวสำรองเป็นครั้งคราวในสองสามเดือนแรกของฤดูกาล และได้ลงเล่นเป็นประจำในเดือนตุลาคม และได้ลงสนามเป็นตัวจริงครั้งแรกเมื่อวันที่ 11 พฤศจิกายน โดยลงสนามประมาณ 1 ชั่วโมงในเกมที่พ่ายคาบ้านต่อซันเดอร์แลนด์ 1–2
กล้ามเนื้อหน้าท้องตึงในเดือนมกราคม ค.ศ. 2023 ทำให้โจบต้องพักรักษาตัวเป็นเวลาสามเดือน ระหว่างที่หายไป เขาได้เพิ่มกล้ามเนื้อและความแข็งแกร่งของร่างกายเพื่อให้เข้ากับส่วนสูงที่เพิ่มขึ้นในการแข่งขันกับสโตกซิตีในบ้านเมื่อวันที่ 10 เมษายน เขาเกือบพาทีมคว้าชัยชนะด้วยประตูแรกของเขาในนามทีมชุดใหญ่ เมื่อลูกวอลเลย์ในช่วงทดเวลาบาดเจ็บถูกบล็อกไว้ได้ เขาจบฤดูกาลด้วยการลงเล่นในลีก 22 นัด โดยเป็นตัวจริง 5 นัด
ซันเดอร์แลนด์.
ข่าวลือเรื่องการย้ายไปซันเดอร์แลนด์ได้รับการยืนยันหลังจากโจบเดินทางไปชมการแข่งขันเพลย์ออฟรอบรองชนะเลิศระหว่างซันเดอร์แลนด์กับลูตันทาวน์ Kristjaan Speakman ผู้อำนวยการกีฬาของสโมสร, ไมค์ ด็อดด์ โค้ชทีมชุดใหญ่ และสจ๊วต อิงกลิช หัวหน้าโค้ช ต่างก็เคยอยู่ที่เบอร์มิงแฮมในช่วงที่พี่น้องตระกูลเบลลิงงัมเพิ่งก้าวขึ้นมาจากอะคาเดมี และได้รับการยกย่องว่ามีบทบาทสำคัญในการพัฒนาของทั้งคู่ ในวันที่ 14 มิถุนายน ค.ศ. 2023 โจบย้ายไปร่วมทีมซันเดอร์แลนด์ด้วยค่าตัวที่ไม่เปิดเผย
โจบลงประเดิมสนามให้กับซันเดอร์แลนด์เมื่อวันที่ 6 สิงหาคม ค.ศ. 2023 โดยลงสนามเป็นตัวจริงในนัดเปิดฤดูกาลที่พบกับอิปสวิชทาวน์ เขาเลือกที่จะใช้ชื่อจริงของเขาที่ด้านหลังเสื้อแทนที่จะใช้ชื่อสกุล โทนี โมว์เบรย์ ซึ่งเป็นผู้จัดการทีมในขณะนั้นคิดว่า "เขากำลังพยายามสร้างเอกลักษณ์ของตัวเอง เขาไม่ต้องการใช้ชีวิตโดยอาศัยชื่อของพี่ชาย เขาต้องการเป็นนักฟุตบอลอย่างที่เขาเป็นและแสดงให้คนอื่นเห็นว่าเขาสามารถทำอะไรได้บ้าง" วันที่ 19 สิงหาคม เขาทำประตูสองประตูแรกในอาชีพในนัดที่ซันเดอร์แลนด์ที่ชนะรอเทอรัมยูไนเต็ด 2–1 ที่สเตเดียมออฟไลต์
วันที่ 11 พฤศจิกายน เขาทำประตูแรกในนัดที่ซันเดอร์แลนด์ชนะเบอร์มิงแฮมซิตี อดีตต้นสังกัด 3–1
โจบเซ็นสัญญาฉบับใหม่กับซันเดอร์แลนด์ในเดือนสิงหาคม ค.ศ. 2024 ซึ่งขยายสัญญาของเขาไปจนถึงจบฤดูกาล 2027–28 เขากล่าวกับเว็บไซต์สโมสรในขณะนั้นว่าเขา "ตื่นเต้นที่จะเซ็นสัญญาและขยายเวลาการอยู่กับซันเดอร์แลนด์ต่อไป" ในวันที่ 2 พฤศจิกายน ค.ศ. 2024 โจบโดนใบแดงใบแรกในอาชีพในเกมเสมอกับควีนส์พาร์กเรนเจอส์ 0–0 เมื่อวันที่ 27 เมษายน ค.ศ. 2025 เขาได้รับการเสนอชื่อให้เป็นนักเตะดาวรุ่งยอดเยี่ยมประจำฤดูกาลของอีเอฟแอลแชมเปียนชิป
ในฤดูกาล 2024/2025 ซันเดอร์แลนด์ได้ยุติการรอคอยแปดปีในการกลับสู่พรีเมียร์ลีก หลังจากเอาชนะเชฟฟีลด์ยูไนเต็ด 2–1 ในช่วงทดเวลาบาดเจ็บในรอบชิงชนะเลิศเพลย์ออฟของแชมเปียนชิป
โบรุสซีอาดอร์ทมุนท์.
ในวันที่ 10 มิถุนายน ค.ศ. 2025 โจบได้เซ็นสัญญา 5 ปีกับสโมสรโบรุสซีอาดอร์ทมุนท์ ในบุนเดิสลีกา ด้วยค่าตัว 27.8 ล้านปอนด์ (บวกกับโบนัสเพิ่มเติม 4.2 ล้านปอนด์) ซึ่งเป็นค่าตัวย้ายทีมที่สูงที่สุดที่สโมสรที่เพิ่งเลื่อนชั้นสู่พรีเมียร์ลีกเคยได้รับ ค่าตัวการย้ายทีมครั้งนี้ทำให้โจบกลายเป็นการเซ็นสัญญาที่แพงที่สุดเป็นอันดับสองในประวัติศาสตร์ของดอร์ทมุนท์ไม่รวมส่วนเสริมรองจากอุสมาน แดมเบเล
ระดับทีมชาติ.
โจบเกิดในอังกฤษ และมีรายงานว่าเขามีสิทธิ์เป็นตัวแทนของทีมชาติไอร์แลนด์ผ่านทางปู่และย่า เขาประเดิมสนามกับทีมชาติอังกฤษรุ่นอายุไม่เกิน 16 ปี เมื่อวันที่ 3 มิถุนายน ค.ศ. 2021 โดยลงสนามเป็นตัวจริงในเกมกระชับมิตรที่เอาชนะไอร์แลนด์เหนือไป 6–0 สามเดือนต่อมา เขาได้ลงเล่นครั้งแรกในรุ่นอายุไม่เกิน 17 ปีในทัวร์นาเมนต์ Syrenka Cup ที่พบกับโรมาเนีย ซึ่งเขายิงจุดโทษไม่เข้า แต่อังกฤษก็ยังเอาชนะไปได้ 2-0 ในรอบชิงชนะเลิศ เขาพาอังกฤษแพ้เนเธอร์แลนด์ 3–2